കിഴക്കന് മേഖലയില് ശക്തമായ മഴ. കൊച്ചി ഇന്നലെ ജില്ലയുടെ കിഴക്കന് മേഖലയില് ശക്തമായ മഴ പെയ്തെങ്കിലും കാര്യമായ നാശനഷ്ടങ്ങള് ഉണ്ടായില്ല. കൊച്ചി മേഖലയില് രാവിലെ മഴ ശക്തമായിരുന്നെങ്കിലും പിന്നീട് ഇടവിട്ടാണു പെയ്തത്. മഴയുടെ ശക്തി കുറഞ്ഞെങ്കിലും മൂവാറ്റുപുഴയാറിലെ ജലനിരപ്പു മാറ്റമില്ലാതെ തുടരുന്നതിനാല് ജാഗ്രത തുടരുകയാണ്. മലങ്കര ഡാമിന്റെ 6 ഷട്ടറുകള് 100 സെന്റീമീറ്റര് തുറന്നു വെള്ളം പുറത്തേക്കൊഴുക്കുന്നതാണു ജലനിരപ്പു താഴാതെ തുടരുന്നതിനു കാരണം. മേഖലയില് 8 ദുരിതാശ്വാസ ക്യാംപുകള് തുറന്നു. 9 കുടുംബങ്ങളെ ക്യാംപുകളിലേക്കു മാറ്റി. എന്ഡിആര്എഫിന്റെ 20 അംഗ സംഘം മൂവാറ്റുപുഴയില് ക്യാംപ് ചെയ്യുന്നുണ്ട് മഴയുടെ ശക്തി കുറയും വരെ പുഴയുടെ തീരത്തുള്ളവര് ജാഗ്രത തുടരണമെന്നാണു നിര്ദേശം. അടിയന്തര സാഹചര്യമുണ്ടായാല് നേരിടാന് താലൂക്ക് ഓഫിസില് 24 മണിക്കൂറും പ്രവര്ത്തിക്കുന്ന കണ്ട്രോള് റൂം തുറന്നു. പൊതുമരാമത്ത് ഗെസ്റ്റ് ഹൗസില് എംഎല്എയുടെ നേതൃത്വത്തിലും കണ്ട്രോള് റൂം പ്രവര്ത്തിക്കുന്നുണ്ട്. ഇന്നലെ കടല് ശാന്തമായിരുന്നു. എങ്കിലും കടല് പ്രക്ഷുബ്ധമായേക്കാമെന്ന മുന്നറിയിപ്പുള്ളതിനാല് ഇന്നു ബീച്ചുകള് സന്ദര്ശിക്കുന്നത് ഒഴിവാക്കണമെന്നും കടലില് ഇറങ്ങരുതെന്നും കലക്ടര് അറിയിച്ചു. ഇടമലയാര് ഡാമില് സംഭരണശേഷിയുടെ 88.28 ശതമാനം 164.87 മീറ്റര് വെള്ളമുണ്ട്. മണികണ്ഠന്ചാല് ചപ്പാത്ത് മുങ്ങി കുട്ടമ്ബുഴ ശക്തമായ മഴയെ തുടര്ന്നു പൂയംകുട്ടിപ്പുഴയില് ജലനിരപ്പ് ഉയര്ന്നു മണികണ്ഠന്ചാല് ചപ്പാത്ത് മുങ്ങി ഗതാഗതം നിലച്ചു. 2 ആദിവാസിക്കുടികളും മണികണ്ഠന്ചാല് നിവാസികളും ഒറ്റപ്പെട്ടു. ബ്ലാവനയില് കടത്തു നിലച്ചു. പാണിയേലി പോര് അടച്ചിടും പെരുമ്ബാവൂര് അതിതീവ്രമഴ തുടരുന്നതിനാലും പെരിയാറിലെ ജലനിരപ്പ് ഉയരുന്നതിനാലും ഇന്നു മുതല് പാണിയേലി പോര് ഇക്കോ ടൂറിസം കേന്ദ്രം അടച്ചിടുമെന്ന് അധികൃതര് അറിയിച്ചു. കാഞ്ഞിരമറ്റത്ത് മഴയില് മണ്ണിടിഞ്ഞു കാഞ്ഞിരമറ്റം ശക്തമായ മഴയില് കാഞ്ഞിരമറ്റത്ത് റെയില്വേ ട്രാക്കിനു സമീപം മണ്ണിടിഞ്ഞു. റെയില്വേ സ്റ്റേഷനു സമീപം മാരിത്താഴം ഇടവട്ടം ഭാഗത്തു ശനിയാഴ്ച രാത്രിയോടെയാണു മണ്ണിടിഞ്ഞു തുടങ്ങിയത്. മഴ ശക്തിയാകുന്നതനുസരിച്ചു കൂടുതല് ഭാഗത്തു മണ്ണിടിഞ്ഞേക്കുമെന്നു നാട്ടുകാര് പറയുന്നു. 3 വീടുകള് അപകട ഭീഷണിയിലാണ്. നിയമങ്ങള് ലംഘിച്ചു റെയില്വേ മണ്ണെടുത്ത സ്ഥലത്താണു മണ്ണിടിഞ്ഞത്. കഴിഞ്ഞ വര്ഷവും ഇവിടെ വന്തോതില് മണ്ണിടിഞ്ഞിരുന്നു. ചരിവോടെ തട്ടുകളായി മണ്ണെടുക്കണമെന്ന നിയമം പാലിക്കാതെ സമീപ സ്ഥലങ്ങളില് നിന്ന് ഇരുപതടിയിലേറെ താഴ്ചയില് മണ്ണെടുത്തതാണു തുടര്ച്ചയായി മണ്ണിടിയാന് കാരണം. മഴ ശക്തമായി തുടരുന്നതിനാല് വലിയ അപകടം ഉണ്ടാകുമോ എന്ന ഭീതിയിലാണു നാട്ടുകാര്.